Over for DR Nyheder uddyber Søren Villemoes sin kritik.

- Du aner ikke, hvor mange åndsvage teorier folk har om adhd, og de ved ingenting. Og det er altid et eller andet ævl om, at det nok i virkeligheden er samfundets skyld, eller at det er forældrene, der ikke har opdraget deres børn godt nok, eller givet dem nok opmærksomhed. Og det er bare bullshit fra ende til anden, og vi gider ikke høre det pis mere.

DR Nyheder har flere gange været i kontakt med Mads Langers management for at få en kommentar. Men det har ikke været muligt.

Adhd mest gennemforskede forstyrrelse

Anne-Mette Lange er klinisk psykolog på Institut for Klinisk Medicin - Børne- og Ungdomspsykiatri på Aarhus Universitet.

Adhd er den børnepsykiatriske forstyrrelse, der er mest gennemforsket. Anne-Mette Lange, klinisk psykolog

Hun fortæller, at der findes masser af stigmatiserende forestillinger om årsager til adhd. Og at ingen forskning viser, at årsagen kan være, at et barn ikke får pauser nok i hverdagen eller ikke bliver set nok.

- Det har vi ikke noget belæg for at sige, at det skulle være tilfældet. Adhd er den børnepsykiatriske forstyrrelse, der er mest gennemforsket. Og det er aldrig poppet op i min litteratursøgning, og jeg har aldrig hørt om, at det var det, der skulle være problemet.

- Det, der forårsager adhd, er ikke nødvendigvis noget miljømæssigt. Og det er en meget forsimplet forklaring på, hvorfor børn har adhd. Det kan være medfødt, og det kan være genetisk, siger hun.

Kendtes sundhedsytringer er et problem

Læge, ph.d., Ida Donkin er også kritisk. Især over at kendte ifølge hende ofte får lov til at udbrede sig om sundhedsfaglige emner uden at have konkret viden om det.

I sit arbejde i foreningen "Læger Formidler" arbejder hun for at udbrede større forståelse omkring sygdom og sundhed og stoppe spredningen af misinformation.